
Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, 
AMENAJAREA TERITORIULUI ŞI ECHILIBRU ECOLOGIC

Bucureşti,   14.06.2012 
Nr.   26/153
Către,
BIROUL PERMANENT AL
CAMEREI DEPUTAŢILOR

Vă înaintăm, alăturat, raportul asupra propunerii legislative pentru modificarea și completarea Ordonanței nr.27/2002 privind reglementarea activității de soluționare a petițiilor, trimisă comisiei pentru examinare pe fond, cu adresa nr. Pl.x 220 din 29 mai 2012 şi înregistrată cu nr.26/153 din 31 mai 2012.

PREŞEDINTE,

BOGDAN CANTARAGIU
Comisia pentru administraţie publica, amenajarea teritoriului şi echilibru ecologic Telefon: 021.414.1125, 021.414.1126; Fax: 021.314.69.34; e-mail: cpQ6@cdep.ro

RAPORT

asupra propunerii legislative pentru modificarea și completarea Ordonanței nr.27/2002 privind reglementarea activității de soluționare a petițiilor
în conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 220 din 29 mai 2012, cu dezbaterea pe fond, în procedură obişnuită, a propunerii legislative pentru modificarea și completarea Ordonanței nr.27/2002 privind reglementarea activității de soluționare a petițiilor.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.43/16.01.2012);
· punctul de vedere negativ al Guvernului (nr.97/8.03.2012).
Senatul a respins propunerea legislativă în şedinţa din 21 mai 2012.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Propunerea legislativă are ca obiect de reglementare modificarea Ordonanţei Guvernului nr.27/2002 privind reglementarea activităţii de soluţionare a petiţiilor, aprobată cu modificări şi completări prin Legea nr.233/2002. Aşa cum se arată în Expunerea de motive, prin proiect se doreşte ca, în cazul nerespectării termenelor de soluţionare a petiţiilor, conducătorii autorităţilor şi instituţiilor publice să fie direct răspunzători, iar fapta acestora să constituie abatere disciplinară, care să poată fi sancţionată corespunzător.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei pentru administraţie publică au examinat propunerea legislativă sus-menţionată, în şedinţa din 14 mai 2012. 


Din numărul total de 29 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 29 deputaţi .

În urma examinării propunerii legislative şi a opiniilor exprimate de către membrii Comisiei, s-a hotărât, cu unanimitate de voturi, respingerea propunerii legislative pentru modificarea și completarea Ordonanței nr.27/2002 privind reglementarea activității de soluționare a petițiilor din următoarele considerente:

Prin introducerea alineatelor (2) şi (3), care prevăd aplicarea sancţiunii disciplinare direct conducătorilor autorităţilor şi instituţiilor publice în cazul nerespectării termenelor de soluţionare a petiţiilor, iniţiatorul nu face distincţie între calităţile diferite pe care le pot avea aceştia, respectiv funcţionar public, personal contractual sau demnitar. Mai mult, potrivit reglementărilor legale în vigoare, reducerea salariului de bază cu 10% pe o durată de 3 luni, precum şi retrogradarea din funcţie sunt sancţiuni disciplinare care se aplică de conducătorul autorităţilor sau instituţiilor publice personalului din subordine.
Propunerea legislativă face parte din categoria legilor ordinare, conform art.76 alin.(2) din Constituţia României, republicată.

